RSP มั่นใจกำลังซื้อครึ่งปีหลังฟื้น เดินหน้าผุด Converse- Pony เพิ่ม 10 สาขาตามเป้า
RSP มั่นใจกำลังซื้อครึ่งปีหลังฟื้น เดินหน้าผุด Converse- Pony เพิ่ม 10 สาขาตามเป้า
RSP มั่นใจกำลังซื้อครึ่งปีหลังฟื้น เดินหน้าผุด Converse- Pony เพิ่ม 10 สาขาตามเป้า
19 ส.ค. 2562

นางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร บริษัท ริช สปอร์ต จำกัด (มหาชน) หรือ RSP เปิดเผยถึงภาพรวมอุตสาหกรรมในช่วงครึ่งหลังของปีนี้  เชื่อว่ากำลังซื้อน่าจะมีการฟื้นตัวที่ดีเมื่อเทียบกับช่วงเดียวกันของปีก่อน  เนื่องจากคาดว่าจะมีมาตรการกระตุ้นเศรษฐกิจของภาครัฐเข้ามาช่วยสร้างบรรยากาศภายในประเทศให้มีการจับจ่ายใช้สอยเพิ่มขึ้น ซึ่งทางบริษัทฯ เชื่อมั่นเป็นอย่างยิ่งว่าส่งผลเชิงบวกต่อการดำเนินงานของบริษัทฯ
นอกจากนี้บริษัทฯ ยังคงมุ่งเน้นการเติบโตของยอดขายอย่างต่อเนื่อง โดยเน้นการเติบโตจากยอดขายของสาขาเดิมมากกว่าเพิ่มจำนวนสาขาใหม่  ซึ่งในปีนี้บริษัทฯวางแผนเปิดสาขาของแบรนด์ Converse และ แบรนด์ Pony รวม 5-10 สาขา
ในส่วนของแบรนด์ Barrel ซึ่งเป็นแบรนด์ชุดว่ายน้ำและชุดออกกำลังกายที่ได้รับความนิยมมากจากเกาหลีใต้ บริษัทฯ ได้เริ่มจัดจำหน่ายตั้งแต่เดือนพ.ค. ที่ผ่านมา โดยได้เปิดสาขาไปแล้วทั้งสิ้น 6 สาขา ได้แก่ ห้างสรรพสินค้าเซน, จังซีลอน, สยามพารากอน, เอ็มโพเรียม, โรบินสันพระราม 9 และ ไอคอนสยามโดยได้รับการตอบรับค่อนข้างดี  เนื่องจากสินค้าได้รับความนิยมจากกลุ่มผู้บริโภค โดยทางบริษัทฯ มีแผนจะเปิดสาขาเพิ่มเติมอีก 8 สาขาในปีหน้า
จากปัจจัยดังกล่าวข้างต้นบริษัทฯ คาดว่าจะช่วยผลักดันรายได้รวมปี 2562 เติบโตตามเป้าหมายที่วางไว้ไม่น้อยกว่า 10% จากปี 2561 ที่มีรายได้รวมอยู่ที่ 1,148.76 ล้านบาท ซึ่งไม่รวมยอดขายจากแบรนด์ใหม่ ขณะที่การรักษาระดับอัตรากำไรขั้นต้นคาดว่าน่าจะทรงตัวในระดับที่ดี
สำหรับผลประกอบการในงวดไตรมาส 2/2562 บริษัทฯมีรายได้จากการขาย 316.3 ล้านบาท เพิ่มขึ้นร้อยละ 9 จากงวดเดียวกันของปีก่อน ที่มีรายได้ 287.8 ล้านบาท  โดยบริษัทมีกำไรขั้นต้นรวม 175.4 ล้านบาท คิดเป็นอัตรากำไรขั้นต้นร้อยละ 55.5  ส่งผลให้บริษัทมีกำไรสุทธิรวม 48.2 ล้านบาท เพิ่มขึ้นร้อยละ 79 เมื่อเทียบกับไตรมาสเดียวกันของปีก่อนที่มีกำไรสุทธิ 26.8 ล้านบาท
โดยอัตรากำไรสุทธิคิดเป็นร้อยละ15.2 ของรายได้รวม สาเหตุหลักของรายได้ที่เพิ่มขึ้นมาจากการเติบโตของรายได้จากสาขาเดิมที่มีอยู่ รายได้จากสาขาใหม่ และรายได้จากการเริ่มจัดจำหน่ายผลิตภัณฑ์ใหม่ ภายใต้แบรนด์ “Barrel” ซึ่งเริ่มจำหน่ายในไตรมาส 2 ที่ผ่านมา
ด้านผลประกอบการในงวด 6 เดือน สิ้นสุดเดือนมิถุนายน 2562 บริษัทมีรายได้จากการขาย 651.3 ล้านบาท เพิ่มขึ้นร้อยละ 4.5 จากงวดเดียวกันของปีก่อนที่มีรายได้ 623.1 ล้านบาท  โดยบริษัทมีกำไรขั้นต้นรวม 368.1 ล้านบาท คิดเป็นอัตรากำไรขั้นต้นร้อยละ 56.5  ส่งผลให้บริษัทมีกำไรสุทธิรวม 99.8ล้านบาท เพิ่มขึ้นร้อยละ 13.4 เมื่อเทียบกับไตรมาสเดียวกันของปีก่อนที่มีกำไรสุทธิ 88.0 ล้านบาท